EUROOPAN PARLAMENTIN JA NEUVOSTON PÄÄTÖS,
tehty 7 päivänä syyskuuta 2005,
joustovälineen varojen käyttöönottamisesta 6 päivänä toukokuuta 1999 tehdyn toimielinten sopimuksen 24 kohdan mukaisesti kunnostamis- ja jälleenrakennusavun myöntämiseksi tsunamin kohteeksi joutuneille maille
(2005/707/EY)
EUROOPAN PARLAMENTTI JA NEUVOSTO, jotka
ottavat huomioon talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen (1) ja erityisesti sen 24 kohdan,
ottavat huomioon komission ehdotuksen,
sekä katsovat seuraavaa:
Budjettivallan käyttäjä on hyväksynyt maanjäristyksen tai tsunamin kohteeksi joutuneissa maissa (ensi sijassa Indonesia, Sri Lanka ja Malediivit) toteutettavaan kunnostamiseen ja jälleenrakentamiseen myönnettävän 350 000 000 euron tuen, josta 170 000 000 euroa myönnetään vuonna 2005. Osa tarvittavasta tuesta toimitetaan määrittelemällä uudelleen aluetta koskevat ohjeelliset ja vielä sitomattomat ohjelmat yhdessä kyseisten maiden hallitusten kanssa (60 000 000 euroa) käyttämällä nopean toiminnan välinettä (12 000 000 euroa) ja ottamalla käyttöön hätäapuvaraus (70 000 000 euroa). Koska varainhoitovuoden 2005 määrärahojen yläraja otsakkeessa 4 ”Ulkoiset toimet” on jo ylitetty 100 000 000 eurolla ja kaikkia mahdollisuuksia kohdentaa uudelleen tämän otsakkeen määrärahat on tarkasteltu, 15 000 000 euroa rahoitetaan ottamalla käyttöön joustoväline,
OVAT PÄÄTTÄNEET SEURAAVAA:
1 artikla
Euroopan unionin varainhoitovuoden 2005 lisätalousarviossa nro 3/2005 otetaan käyttöön 15 000 000 euroa joustovälineen varoja maksusitoumusmäärärahoina.
Määrä käytetään rahoitusnäkymien otsakkeeseen 4 ”Ulkoinen toiminta” kuuluvaan, maanjäristyksen tai tsunamin kohteeksi joutuneissa Aasian maissa toteutettavaan kunnostamiseen ja jälleenrakentamiseen myönnettävän tuen rahoittamiseen varainhoitovuoden 2005 talousarvion budjettikohdasta 19 10 04 ”Aasian kehitysmaiden kunnostamiseen ja jälleenrakentamiseen liittyvät toimet”.
2 artikla
Tämä päätös julkaistaan Euroopan unionin virallisessa lehdessä.
Tehty Strasbourgissa 7 päivänä syyskuuta 2005.